REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/166-15

21. april 2015. godine

Beograd

ZAPISNIK

28. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE, ODRŽANE 21. APRILA 2015. GODINE

Sednica je počela u 9.05 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Zoran Bojanić, Dragan Jovanović, Milan Kovačević, dr Vladimir Orlić, Suzana Spasojević, Vučeta Tošković i Goran Ćirić.

Sednici su prisustvovali zamenici članova Odbora: Dragan Aleksić (zamenik Katarine Rakić), Jasmina Obradović (zamenik Muje Mukovića) i Momo Čolaković (zamenik Konstantina Arsenovića).

Sednici su prisustvovali iz Ministarstva građevinarstva, saobraćaja i infrastrukture: Nena Tomović, pomoćnik ministra iz Sektora za železnice i intermodalni transport, Zoran Ilić, pomoćnik ministra za vazdušni saobraćaj i Miroljub Jevtić, savetnik potpredsednika Vlade.

Odbor je, jednoglasno u skladu sa predlogom predsednika Odbora, usvojio sledeći:

**D n e v n i r e d**

1. Razmatranje Predloga zakona o žičarama za transport lica, koji je podnela Vlada (broj 346-554/15 od 09.03.2015.godine);
2. Razmatranje Predloga zakona o ugovorima o prevozu u železničkom saobraćaju, koji je podnela Vlada (broj 340-520/15 od 04.03.2015.godine);
3. Razmatranje Predloga zakona o potvrđivanju Sporazuma o vazdušnom saobraćaju između Vlade Republike Srbije i Vlade Ujedinjenih Arapskih Emirata, koji je podnela Vlada (broj 011-922/15 od 03.04.2015.godine);
4. Razmatranje Predloga zakona o potvrđivanju Sporazuma o vazdušnom saobraćaju između Vlade Republike Srbije i Vlade Narodne Republike Kine, koji je podnela Vlada (broj 011-923/15 od 03.04.2015.godine);
5. Razmatranje Predloga zakona o potvrđivanju Sporazuma između Vlade Republike Srbije i Vlade Republike Makedonije o utvrđivanju granične procedure za železnički granični prelaz Preševo – Tabanovce, koji je podnela Vlada (broj 011-878/15 od 31.03.2015.godine).

Na početku sednice predsednik Odbora je obavestio prisutne da je Odbor dobio Mišljenje Ministarstva građevinarstva, saobraćaja i infrastrukture povodom primedbe Poverenika za informacije od javnog značaja i zaštitu podataka o ličnosti u vezi sa Predlogom zakona o žičarama za transport lica.

Prva tačka dnevnog reda **– Razmatranje Predlog zakona o žičarama za transport lica, koji je podnela Vlada**

Nena Tomović, pomoćnik ministra za železnički saobraćaj obrazložila je Predlog zakona o žičarama za transport lica koji je podnela Vlada Republike Srbije. Ukazano je da su razlozi za donošenje ovog zakona sadržani u potrebi za jedinstvenim uređenjem ove materije, da bi se obezbedio veći stepen zaštite života, zdravlja i bezbednosti lica koja koriste žičare. Predlogom zakona uređuju se uslovi za izgradnju žičara, održavanje i rekonstrukciju, kao i uslovi za postrojenja žičara za transport lica radi zaštite zdravlja i bezbednosti lica i bezbednosti imovine. Žičare se projektuju i izgrađuju u skladu sa standardima, propisima i tehničkim karakteristikama. Prilikom projektovanja i izgradnje žičare obavezno se izrađuju sigurnosne analize koje obuhvataju sve bezbedonosne uslove za postrojenja žičara i okolinu, a koji se odnose na projektovanje, izgradnju i rad žičare. Radom žičare rukovodi upravljač, koji je pravno lice odgovorno za bezbedan rad žičare i dužan je da ga organizuje na propisan način. Rešenje, kojim se odobrava rad žičare predstavlja uslov za otpočinjanje rada žičare, a rad, održavanje i kontrola rada žičare obavezno se prilagođavaju tehničkim uslovima kao i rizicima lokacije na kojoj se žičara nalazi. Odobrenje za rad žičare donosi se na osnovu upotrebne dozvole i obnavalja se nakon isteka roka od godinu dana, a zahtev za obnavljanje odobrenja podnosi se tri meseca pre isteka tog roka. Upravljač je dužan da obezbedi pravovremeno i stručno održavanje žičare, koje se sprovodi putem tehničkog pregleda jedanput godišnje nakon remonta, a po potrebi i češće. Ovaj pregled vrše ovlašćeni subjekti, a njime se utvrđuje da li je postrojenje žičare opremljeno i da li se održava u skladu sa propisima i tehničkim uslovima koji se odnose na konstrukciju, opremu, održavanje i opremljenost žičare propisanim uređajima.

Na kraju izlaganja istaknuto je da je detaljan primer transpozicije Direktive 2000/9 EC sadržan u uporednom prikazu usklađenosti Predloga zakona o žičarama za transport lica, sa zakonodavstvom EU i pravnim aktima Saveta Evrope. Pomoćnik ministra, Nena Tomović je istakla i da su u Ministarstvu razmotrene primedbe Poverenika za informacije od javnog značaja i zaštitu podataka u vezi ovog predloga zakona, da Ministarstvo smatra da nema potrebe za amandmanima Odbora, i da će se sve eventualne primedbe poverenika, ukoliko bude potrebno, definisati podzakonskim aktima.

S obzirom da nije bilo prijavljenih za diskusiju Odbor je u skladu sa članom 155. stav 2. Poslovnika Narodne skupštine odlučio, većinom glasova, da predloži Narodnoj skupštini da prihvati Predlog zakona o žičarama za transport lica u načelu.

Za izvestioca Odbora na sednici Narodne skupštine određen je dr Vladimir Orlić, član Odbora.

Druga tačka dnevnog reda - **Razmatranje Predloga zakona o ugovorima o prevozu u železničkom saobraćaju, koji je podnela Vlada**

Nena Tomović, pomoćnik ministra, je kao predstavnik predlagača obrazložila Predlog Zakona o ugovorima o prevozu u železničkom saobraćaju. Ukazano je da je postojeći zakon, kojim su uređeni ugovori i drugi obligacioni odnosi u oblasti prevoza putnika i robe u železničkom saobraćaju donet 1995. godine na saveznom nivou. Razlozi za izmenu ovog zakona proizilaze iz činjenice da su doneta dva nova sistemska železnička zakona: Zakon o železnici i Zakon o bezbednosti i interoperabilnosti železnice, koji su usklađeni sa prva tri paketa direktiva EU i propisima EU iz oblasti bezbednosti. Razlozi za donošenje ovog zakona se ogledaju i u povećanju ukupne transportne efikasnosti, uvođenju principa slobodnog pristupa koji podrazumeva iste uslove za sve korisnike i prevoznike, unifikaciji osnovnih prevoznih isprava, poboljšanju efikasnosti železničkog sistema Republike Srbije, njegovom integrisanju u tržište transportnih usluga, kao i integraciji srpskih železnica u železnički sistem EU. Odredbama ovog zakona omogućava se poslovanje više železničkih prevoznika koji mogu pojedinačno ili zajedno obaviti prevoz putnika i stvari, pri čemu jedan prevoznik koji zaključuje ugovor o prevozu postaje ugovorni prevoznik, a ostali koji preuzimaju putnike i stvari od ugovornog prevoznika postaju uzastopni prevoznici i odgovaraju za obavljanje prevoza po tom ugovoru. Na ovaj način uvodi se jednoobrazno postupanje prilikom sklapanja ugovora između železničkih prvoznika i korisnika kao i u drugim evropskim zemljama. Predlogom zakona usaglašavaju se prava i obaveze putnika u Republici Srbiji sa standardima, koji se primenjuju u zemljama EU, čime se podiže kvalitet železničkog prevoza i njegova pouzdanost u odnosu na druge vidove saobraćaja. Stupanjem na snagu ovog zakona detaljnije će se regulisati oblast Ugovora o prevozu u železničkom saobraćaju u skladu sa međunarodnim propisima.

Na kraju izlaganja je istaknuto da je o ovom zakonu održana javna rasprava u pet gradova u Srbiji: Beogradu, Novom Sadu, Subotici, Užicu i Zaječaru u periodu od 25. septembra do 14. oktobra 2014. godine. Tom prilikom su svi zainteresovani subjekti imali mogućnost da se izjasne i dostave sugestije i primedbe. Predlozi i sugestije sa javne rasprave, koji su bili usmereni na poboljšanje predloženog teksta ugrađeni su u Predlog zakona.

S obzirom da nije bilo prijavljenih za diskusiju Odbor je u skladu sa članom 155. stav 2. Poslovnika Narodne skupštine odlučio, većinom glasova, da predloži Narodnoj skupštini da prihvati Predlog zakona o ugovorima o prevozu u železničkom saobraćaju u načelu.

Za izvestioca Odbora na sednici Narodne skupštine određen je dr Vladimir Orlić, član Odbora.

Treća tačka dnevnog reda **– Razmatranje Predloga zakona o potvrđivanju Sporazuma o vazdušnom saobraćaju između Vlade Republike Srbije i Vlade Ujedinjenih Arapskih Emirata, koji je podnela Vlada**

Zoran Ilić, pomoćnik ministra za vazdušni saobraćaj, je objedinjeno obrazložio razloge za donošenje Predloga zakona o potvrđivanju Sporazuma o vazdušnom saobraćaju između Vlade Republike Srbije i Vlade Ujedinjenih Arapskih Emirata i Predloga zakona o potvrđivanju Sporazuma o vazdušnom saobraćaju između Vlade Republike Srbije i Vlade Narodne Republike Kine (3. i 4. tačka usvojenog dnevnog reda).

Na početku izlaganja, pomoćnik ministra je istakao da su svi novi sporazumi, kada je međunarodni vazdušni prevoz u pitanju, napredniji od prethodnih i da su u skladu sa modernom praksom, koja omogućava modernije i naprednije upravljanje, odnosno kvalitetniji ambijent za pružaoce usluga u vazdušnom saobraćaju.

Navedeni sporazumi su malo liberalniji, a krajnji cilj je potpuna liberalizacija tržišta za pružanje avio usluga. Sve što je prikazano je praktično jedan standardni obrazac Međunarodne organizacije civilnog vazduhoiplovstva (ICAO), po kome su čak i same odredbe u zavisnosti od modela ili nivoa liberalizacije i precizirane. Ustaljena praksa je da država državi odobri preletanje bez sletanja što se u vazdušnom saobraćaju zove „prva sloboda“. Pojam „druge slobode“ se odnosi na sletanje iz tehničkih razloga, ali bez komercijalnih usluga, odnosno bez utovara i istovara robe i prihvatanja putnika. „Treća sloboda“ pruža mogućnost obavljanja komercijalnih usluga, odnosno otvara mogućnost sletanja i iskrcavanja putnika, dok „četvrta sloboda“ omogućava i ukrcavanje i prevoz putnika na svoju teritoriju. Četvrta sloboda je standard u svim sporazumima koji se tiču pružanja usluga u domenu vazdušnog saobraćaj dok „peta sloboda“ predstavlja jedan napredniji model. Sporazumom između Srbije i Emirata je ugovorena ta „peta sloboda“, koja omogućava našim avionima da nastave komercijalno od Emirata prema Kini (na primer), dok Sporazum sa Kinom reguliše mogućnost dogovora oko „pete slobode“.

S obzirom da nije bilo prijavljenih za diskusiju Odbor je u skladu sa članom 155. stav 2. Poslovnika Narodne skupštine odlučio, većinom glasova, da predloži Narodnoj skupštini da prihvati Predlog zakona opotvrđivanju Sporazuma o vazdrušnom saobraćaju između Vlade Republike Srbije i Vlade Ujedinjenih Arapskih Emirata.

Za izvestioca Odbora na sednici Narodne skupštine određen je dr Vladimir Orlić, član Odbora.

Četvrta tačka dnevnog reda **– Razmatranje Predloga zakona o potvrđivanju Sporazuma o vazdušnom saobraćaju između Vlade Republike Srbije i Vlade Narodne Republike Kine, koji je podnela Vlada**

S obzirom da je u uvodnom izlaganju Zoran Ilić, pomoćnik ministra za vazdušni saobraćaj, povodom prethodne tačke dnevnog reda obrazložio i ovaj predlog zakona, i da nije bilo prijavljenih za diskusiju Odbor je u skladu sa članom 155. stav 2. Poslovnika Narodne skupštine odlučio, većinom glasova, da predloži Narodnoj skupštini da prihvati Predlog zakona opotvrđivanju Sporazuma ovazdušnom saobraćaju između Vlade Republike Srbije i Vlade Narodne Republike Kine.

Za izvestioca Odbora na sednici Narodne skupštine određen je dr Vladimir Orlić, član Odbora.

Peta tačka dnevnog reda **– Razmatranje Predloga zakona o potvrđivanju Sporazuma između Vlade Republike Srbije i Vlade Republike Makedonije o utvrđivanju granične procedure za železnički granični prevoz Preševo-Tabanovce, koji je podnela Vlada**

Nena Tomović, pomoćnik ministra je obrazložila Predlog zakona o potvrđivanju Sporazuma između Vlade Republike Srbije i Vlade Republike Makedonije o utvrđivanju granične procedure za železnički granični prevoz Preševo-Tabanovce. Istaknuto je da se u ovom trenutku saradnja u oblasti železničkog saobraćaja između Republike Srbije i Republike Makedonije obavlja na osnovu Sporazuma, koji je potpisan 4. septembra 1996. godine u Skoplju, i na osnovu Konvencije o međunarodnim železničkim prevozima (COTIF). Rezultati primene navedenog Sporazuma, koji je zaključen 16. februara 2015. godine u Skoplju su sledeći: regulisan je granični železnički saobraćaj kao i njegovo uredno i efikasno odvijanje, smanjen je postojeći nivo administrativnih mera i uveden efikasnija granična kontrola u železničkom saobraćaju na način kako je to uređeno prema Republici Bugarskoj i Crnoj Gori. Takođe, Sporazumom je između ostalog utvrđeno i da ugovorne strane garantuju slobodan pristup železničkim prevoznicima po pojednostavljenoj proceduri na osnovu sertifikata o bezbednosti za vršenje železničkog prevoza, dozvole za železnička vozila i dozvole za upravljanje železničkim vozilima. Takođe, upravljači infrastruktura dve države izradiće zajedničku izjavu o graničnoj mreži koja će obezbediti železničkim prevoznicima nediskriminatorne postupke za pristup mreži.

Na kraju izlaganja istaknuto je da je način sprovođenja graničnih procedura određen Sporazumom, a njihova pravilna primena dodatno se reguliše protokolima kojima se sprovodi predmetni Sporazum.

S obzirom da nije bilo prijavljenih za diskusiju Odbor je u skladu sa članom 155. stav 2. Poslovnika Narodne skupštine odlučio, većinom glasova, da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Republike Makedonije o utvrđivanju granične procedure za železnički granični prevoz Preševo-Tabanovce.

Za izvestioca Odbora na sednici Narodne skupštine određen je dr Vladimir Orlić, član Odbora.

\*

\* \*

Na sednici je vođen tonski zapis.

Sednica je zaključena u 9.40 časova.

SEKRETAR ODBORA PREDSEDNIK ODBORA

Biljana Ilić Milutin Mrkonjić